b'\n_START_ARTICLE_\nKorporacija\n_START_PARAGRAPH_\nKorporacija (lat. corpus = tijelo, engl. corporation, njem. K\xc3\xb6rperschaft, Kapitalgesellschaft, Aktiengesellschaft, Handelsgesellschaft) je najrazvijeniji oblik dru\xc5\xa1tva kapitala. Jedan od pravnih oblika trgova\xc4\x8dkih dru\xc5\xa1tava; ima brojne prednosti u odnosu na druge pravne oblike trgova\xc4\x8dkih dru\xc5\xa1tava. Korporacija je uspjela otkloniti sve slabosti orta\xc4\x8dkih dru\xc5\xa1tava, posebno one koje se odnose na rizik, budu\xc4\x87i da u slu\xc4\x8daju bankrota korporacije vlasnik dionica gubi samo ono \xc5\xa1to je ulo\xc5\xbeio u dionice.\n_START_SECTION_\nPravni polo\xc5\xbeaj\n_START_PARAGRAPH_\nKorporacija je dru\xc5\xa1tvo kapitala, koje do sredstava za osnivanje i poslovanje dolazi izdavanjem dionica. Nov\xc4\x8dani iznos potreban za osnivanje i rad korporacije zove se osnovna glavnica, koja se dijeli na odre\xc4\x91eni broj dionica. Dionice se nalaze u rukama dioni\xc4\x8dara, vlasnika korporacije. Korporacije se naj\xc4\x8de\xc5\xa1\xc4\x87e osnivaju kao dioni\xc4\x8dka dru\xc5\xa1tva. U gigantskim korporacijama broj dioni\xc4\x8dara se penje na stotine tisu\xc4\x87a pa, u nekim slu\xc4\x8dajevima, i vi\xc5\xa1e od milijuna. Korporacija je jedan od najsavr\xc5\xa1enijih na\xc4\x8dina prikupljanja kapitala, posebno u onim djelatnostima u kojima priroda procesa proizvodnje zahtijeva velik novac. Korporacije imaju slo\xc5\xbeenu organizacijsku strukturu, s ve\xc4\x87im brojem poduze\xc4\x87a (k\xc4\x87eri) u svom sastavu.\n_START_SECTION_\nDefinicija\n_START_PARAGRAPH_\nKorporativno upravljanje je sustav nadzornih mehanizama pomo\xc4\x87u kojih svi dobavlja\xc4\x8di presudnih resursa osiguravaju povrate na svoja ulaganja u korporaciju, s pa\xc5\xbenjom da ne ugroze dugoro\xc4\x8di prosperitet i opstanak poslovnog sustava, odnosno korporacije. Korporativno upravljanje je podru\xc4\x8dje koje se bavi odnosima unutar upravlja\xc4\x8dkih struktura kao i odnosima korporacije sa svim bitnim interesno-utjecajnim skupinama._NEWLINE_Osnovni je kriterij upravljanja korporacijskim poduze\xc4\x87ima u njezinu sastavu posredstvom ve\xc4\x87inskog vlasni\xc5\xa1tva nad dionicama tih poduze\xc4\x87a. Velike korporacije, s obzirom na slo\xc5\xbeenost svoje strukture, pristupaju procesima divizionalizacije organizacijske strukture i decentralizacije rukovo\xc4\x91enja, te formiranju relativno autonomnih jedinica po djelatnostima, profitnim centrima i strate\xc5\xa1kim poslovnim jedinicama, kako bi izbjegli njihovu veliku tromost i poticali prilago\xc4\x91avanje zahtjevima okoline u kojoj djeluju._NEWLINE_Korporacije imaju, posebno one najve\xc4\x87e, na stotine pa i vi\xc5\xa1e lokalnih kompanija (poduze\xc4\x87a), \xc5\xa1irom svijeta. Sve se te lokalne kompanije objedinjavaju u manji ili ve\xc4\x87i broj poslovnih podru\xc4\x8dja, odnosno programa. Jedno poslovno podru\xc4\x8dje odnosno program mo\xc5\xbee objediniti ve\xc4\x87i broj tvornica iz razli\xc4\x8ditih zemalja koje po srodnosti spadaju u odre\xc4\x91eno poslovno podru\xc4\x8dje.\n_START_SECTION_\nProblem koncentracije vlasni\xc5\xa1tva\n_START_PARAGRAPH_\nIstra\xc5\xbeivanje koncentracije vlasni\xc5\xa1tva ukazuje na nisku razinu odvojenosti vlasni\xc5\xa1tva i kontrole u hrvatskim korporacijama. Visoka koncentracija vlasni\xc5\xa1tva u ve\xc4\x87ini slu\xc4\x8dajeva spre\xc4\x8dava oportuno pona\xc5\xa1anje menad\xc5\xbementa u smislu kori\xc5\xa1tenja kontrole za svoju osobnu korist. Me\xc4\x91utim, visoka koncentracija vlasni\xc5\xa1tva ima svoju cijenu \xe2\x80\x93 veliki vlasnici, s udjelima koji osiguravaju kontrolu mogu pratiti osobne interese na ra\xc4\x8dun drugih interesno-utjecajnih skupina, a prije svega na ra\xc4\x8dun malih dioni\xc4\x8dara.\n_START_SECTION_\nPodru\xc4\x8dja korporativnog upravljanja\n_START_PARAGRAPH_\nPodru\xc4\x8dje korporativnog upravljanja obuhva\xc4\x87a korporativni pravni okvir i praksu dono\xc5\xa1enja odluka u nadzornim odborima i upravama korporacija, razne aspekte korporativnih financija, zakona koji reguliraju poslovanje vrijednosnim papirima, ste\xc4\x8dajne zakone, zakone koji reguliraju poslovanje financijskih institucija, odnose sa zaposlenicima, ugovorno pravo i teoriju, vlasni\xc4\x8dka prava, kompenzacijske sustave i sustave internog informiranja i kontrole.'